b'\n_START_ARTICLE_\nJaco Van Dormael\n_START_PARAGRAPH_\nJaco Van Dormael (s. 9. helmikuuta 1957 Ixelles) on belgialainen elokuvaohjaaja ja -k\xc3\xa4sikirjoittaja sek\xc3\xa4 n\xc3\xa4ytelm\xc3\xa4kirjailija. H\xc3\xa4nen monitasoiset elokuvansa tunnetaan erityisesti lasten ja nuorten sek\xc3\xa4 psyykkisesti ja fyysisesti vammautuneiden henkil\xc3\xb6iden kunnioittavasta ja empaattisesta k\xc3\xa4sittelyst\xc3\xa4._NEWLINE_Van Dormael vietti lapsuutensa Saksassa ja opiskeli Brysselin INSAS-elokuva- ja teatterikorkeakoulussa ja Pariisin Louis Lumi\xc3\xa8re -instituutissa. Ennen elokuvaopintojaan h\xc3\xa4n ty\xc3\xb6skenteli muun muassa klovnina sirkuksessa ja ohjasi lastenn\xc3\xa4ytelmi\xc3\xa4 belgialaisille teattereille._NEWLINE_H\xc3\xa4nen ensimm\xc3\xa4inen pitk\xc3\xa4 n\xc3\xa4ytelm\xc3\xa4elokuvansa Toto, sankari (1991) on tarina miehest\xc3\xa4, joka uskoo el\xc3\xa4m\xc3\xa4ns\xc3\xa4 menneen myttyyn kun h\xc3\xa4n vaihtui toiseen vauvaan synnytyslaitoksella. Dormaelin kymmenen vuotta valmistelema elokuva nousi kohtuullisen suureksi teatterimenestykseksi ja sai Cannesin elokuvajuhlien Kultainen kamera -esikoisohjauspalkinnon. Viisi vuotta my\xc3\xb6hemmin h\xc3\xa4nen elokuvansa Kahdeksas p\xc3\xa4iv\xc3\xa4 (1996) tuotti p\xc3\xa4\xc3\xa4osien esitt\xc3\xa4jille Daniel Auteuilille ja Pascal Duquennelle Cannesissa yhteisen parhaan n\xc3\xa4yttelij\xc3\xa4n palkinnon. Van Dormaelin kolmas pitk\xc3\xa4 elokuva, englanninkielinen tieteiselokuva Mr. Nobody (2009, p\xc3\xa4\xc3\xa4osassa Jared Leto) sai kuusi Magritte-palkintoa, mukaan lukien parhaan elokuvan ja parhaan ohjauksen palkinnot.'